**Hvileår ble vekstår for Nordic Choice Hotels**

**2013 ble spådd som et hvileår i Nordic Choice Hotels. Slik gikk det det ikke. Resultatet ble ni hotellåpninger, comeback i Danmark og EBITDA-vekst tross sterk kapasitetsøkning.**

Ved utgangen av 2013 hadde selskapet en portefølje bestående av 172 hoteller med til sammen 28 484 hotellrom i Skandinavia og Baltikum. Blant de nye tilskuddene var det prisbelønte hotellet THE THEIF på Tjuvholmen, Quality Hotel Friends ved den nye nasjonalarenaen Friends Arena i Solna utenfor Stockholm, Comfort Hotel Winn i Umeå, Clarion Hotel Sense i Luleå og Clarion Collection Hotel No. 13 på Torgallmenningen i Bergen.

-*Nordic Choice hadde planlagt et hvileår, men vi gjorde alt annet enn å hvile. Nordic Choice åpnet 9 fantastiske hoteller, vant en rekke prestisjefulle priser, lanserte restaurantkonseptet Kitchen & Table og reposisjonerte oss i København. 2013 ble rett og slett et år spekket med høydepunkter*, Petter A. Stordalen, eier og styreleder i Nordic Choice Hotels.

**Lønnsom vekst**

Resultatet for 2013 viser at selskapets driftsinntekter økte med 11,2 %, og beløp seg til 6 669 MNOK mot 5 996 MNOK i 2012. Veksten var i hovedsak drevet av de syv nye driftshotellene som til sammen stod for en vekst på +5,5 %. Overtagelsen av de danske hotellene Skt. Petri og Comfort Hotel Vesterbro i København, samt Clarion Hotel Amaranten i Stockholm, bidro til en vekst på 2,9 %. I 2013 økte inntekt per tilgjengelig rom (RevPAR) med 4,2 %, og selskapets EBITDA økte med 7,8 % fra 488 MNOK i 2012 til 522 MNOK i 2013.

*- 2013 ble et godt år for Nordic Choice Hotels.  Nok en gang leverer vi lønnsom vekst og vi kaprer markedsandeler i et utfordrende konkurranselandskap. Til tross for et år preget av kraftig ekspansjon og høye pre-opening kostnader, økte vi EBITDA med 7,8 % til tross. Det er vi svært fornøyd med,* sier Torgeir Silseth, administrerende direktør i Nordic Choice Hotel.

**Trippel bunnlinje**

Nordic Choice har i mange år rapportert etter en trippel bunnlinje, under kategoriene mennesker, miljø og profitt. Ved utgangen av fjoråret talte hotellselskapet ca 12 000 medarbeidere, og er i dag en mangfoldig bedrift med 129 nasjonaliteter representert. I 2013 ble selskapet kåret til Norges beste arbeidsplass i reiselivsbransjen under den årlige kåringen Great Place To Work. Nordic Choice ble også rangert som det mest bærekraftige hotellselskapet i Norge i følge Sustainable Brand Index i 2013.

-*Fokus på bærekraft er selve grunnpilaren i Nordic Choice og det gjennomsyrer tilnærmingen vår til både drift, miljø og samfunnsansvar. I 2013 bidro vi og våre gjester til å bevare regnskog tilsvarende 86 628 fotballbaner, vi servert 2800 kopper økologisk kaffe per time og vi byttet ut 14 111 halogenpærer med mer miljøvennlige LED-pærer. Det er resultater vi er solte* av, sier Torgeir Silseth, administrerende direktør i Nordic Choice Hotel.

Nordic Choice har vært signaturpartner med UNICEF siden 2008. I 2013 resulterte dette samarbeidet i at Nordic Choice sikret ett års skolegang for hele 6072 barn i utsatt for human trafficking. I tillegg samlet selskapet sammen med gjester og Nordic Choice Club-medlemmer inn 1 939 140 NOK til UNICEFs arbeid for de tyfonrammede barna på Filippinene. Den samlede donasjonen til UNICEF i 2013 beløp seg til hele 3 760 778 NOK.

**Forventer stabil prisutvikling**

Fra 2014 til 2017 forventer Nordic Choice en kapasitetsøkning på 4000 rom i de seks største markedene i Norge, mens man i Sverige forventer en økning på 4650 rom i de 5 største markeder. Det tilsvarer en kapasitetsvekst på henholdsvis 15 % og 12 %. I den samme perioden forventes det en etterspørselsvekst på

12 % i begge land, som betyr at belegget vil holde seg stabilt i de svenske markedene, mens det vil falle noe i Norge. Et relativt jevnt vekstforhold mellom kapasitet og etterspørsel bidrar til en forventning om stabil prisutvikling, dog en del sterkere i Sverige enn i Norge.

*-Nordic Choice har selv nærmere 4000 rom under utbygging, og kapasitetsveksten skyldes offensiv nyetablering av hoteller i alle våre hovedmarkeder. Utviklingen vi ser i det nordiske hotellmarkedet viser viktigheten av å kapre nye gjester og bygge lojalitet hos dem vi allerede har,* sier Torgeir Silseth, administrerende direktør i Nordic Choice Hotels.

I København forventes det at etterspørselen vil stige med 13 % i perioden 2014-2017, mens kapasiteten vil vokse med 12 %. Belegget forventes derfor å gå noe opp, som betyr at vi vil se en sterkere prisvekst enn i Norge og Sverige.

**Ser lyst på 2014**

***-*** *Vi har store forventninger til 2014. Nordic Choice har fantastiske hoteller under utbygging og rekordmange Nordic Choice Club-medlemmer i lojalitetsprogrammet vårt.  Det, sammen med en økning i salget av hotellrom på vår egen web Choice.no, gjør at vi forventer både en bedre omsetning og bunnlinje i 2014,* sier Torgeir Silseth, administrerende direktør i Nordic Choice Hotels.

I løpet av 2014 øker Nordic Choice hotellporteføljen med ytterligere 4 hoteller. 1. mai åpnet Tromsøs nye storstue Clarion Hotel The Edge med 290 hotellrom og miljøklasse A. I august åpner Stavangers største kongresshotell Clarion Hotel Energy med 400 rom, og 15. oktober åpner både Comfort Hotel Xpress i Tromsø med 192 rom og Comfort Hotel Xpress Central Station i Oslo med 167 rom.

|  |
| --- |
| **NORDIC CHOICE PRESSEMELDING - NØKKELTALL - endelig versjon** |
|   |   |   |
|  | **2013** | **2012** |
| Driftsinntekter |               6 668 MNOK |            5 996 MNOK  |
| Inntektsvekst, % | 11,2 % | 14,4 % |
|  |  |  |
| EBITDA  | 522 MNOK | 488 MNOK |
| EBITDA % | 7,8 % | 8,1 % |
|  |  |  |
| EBIT | 262 MNOK | 284 MNOK |
| EBIT % | 3,9 % | 4,7 % |
|  |  |  |
| REVPAR (NOK) | 539 | 517 |
| REVPAR vekst (NOK) | 22 | -1,2 |
| REVPAR vekst (%) | 4,2 % | -0,2 % |
|  |  |  |